חוק למניעת הפצה ומימון של נשק להשמדה המונית, התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2699, עמ' 232, 2018-03-11T00:00:00+02:00
חוק זה קובע מנגנון כללי לאימוץ הכרזות של מועצת הביטחון ושל מדינות זרות על גורמים שמפיצים ומממנים נשק להשמדה המונית, אשר מסייעים למדינות המנויות בתוספת לחוק – איראן וצפון קוריאה. עם זאת, לפי החוק, שר האוצר יוכל בצו להוסיף או לגרוע מדינות, מלבד אלו המנויות בתוספת, בהסכמת שרי החוץ והביטחון ובאישור ועדת החוץ והביטחון של הכנסת. אימוץ ההמלצות באופן קבוע ייעשה רק לאחר שתובא בפני שר האוצר עמדת מטה סנקציות במשרד האוצר. נוסף על כך, החוק קובע, כי סיוע בפיתוח, בייצור, בהפצה או במימון של נשק להשמדה המונית, במטרה לסייע למדינת חוץ או לארגון לא מדינתי הפועל בשטחה של מדינת חוץ, או סיוע לפעילות כלכלית עם גורם מוכרז או קשור, שלא ניתן לגביה היתר יהווה עבירה פלילית. 

החוק אף קובע הוראת מעבר, המתייחסת לאימוץ כ-140 הכרזות קודמות של מועצת הביטחון של האו"ם, שעליהן יחולו מנגנוני האימוץ שבהצעת החוק, החל מיום תחילתו. 

ההסדר שנקבע בחוק תואם את הסטנדרטים הבין לאומיים הנקבעים על-ידי ארגון הFATF, שהוא הארגון הבינלאומי המוביל בתחום המאבק בהלבנת הון ומימון טרור ופרוליפרציה, אשר אמון על קביעת הסטנדרט הבינלאומי המחייב בתחום.